
Szakad-ék

Szívesen kísérletezek a különböző technikákkal. Néhány éve készítettem magamnak egy lyukkamerát, szereztem egy polaroid gépet a meglévő digitális bridge és "ősi" analóg masináim mellé. Keresgéltem, hogy melyik az a technika, amelyik a legközelebb áll hozzám és amelyikben a legotthonosabban tudnék mozogni. Nagyrészt digitális géppel fotózom, ezt a képet is így csináltam. Készültekor sokat "játszottam" a különböző képszerkesztő programokkal, szívesen próbálgattam azokat, ennek eredményeképp 5 fotó, réteg egymásra pakolásával és különböző mértékben történő átlátszóvá tételével értem el ezt a hatást, a végeredményt. Szívesen használom az ablakon beszűrődő természetes fényt világításként, ez eleinte a speciális fotós felszerelés hiányából adódott, ám mostanra úgy gondolom, ennél jobbat - persze fotótémától függően - szebbet semmilyen felszerelés nem produkálna, a természetes szűrt fényt nem helyettesíteném lámpákkal. Egy hangulatot igyekeztem érzékeltetni, átadni, a fény finomságát kiemelni, ahogy gyönyörűen megakad a blúz gyűrődéseiben (ezt erősítve, erre utalva külön lefotóztam egy ázott gyűrött papírt, s rétegként ráraktam az egész képre, ez szépen kivehető).



